ayám paścā́dviśvávyacā ítyasau vā́ ādityo viśvávyacā yadā hyèvaìṣá udetyáthedaṃ sarváṃ vyáco bhavati tadyattamā́ha paścādíti tásmādetám pratyáñcameva yántam paśyanti tásya ráthaprotaścā́samarathaśca senānīgrāmaṇyā̀víti vā́rṣikau tā́vr̥tū́ pramlócantī cānumlócantī cāpsarásāvíti díkcopadiśā céti ha smāha mā́hitthirahorātre tu te te hi prá ca mlócató 'nu ca mlocato vyāghrā́ hetíḥ sarpāḥ práhetiríti vyāghrā́ haivā́tra hetíḥ sarpāḥ práhetistébhyo námo astvítitásyokto bándhuḥ